Biomassa is 'n algemene term vir materiaal afkomstig van plante, diere, swamme en bakterieë. Biomassa verteenwoordig 'n groot hoeveelheid energie, en in gevalle waar dit verbruik word teen 'n tempo wat kleiner is as wat dit geproduseer word, word dit beskou as 'n hernubare energiebron. Dit is omrede die energie aanvanklik afkomstig is van die son en vasgevang word deur middel van die proses van fotosintese. Biomassa is hoofsaaklik afkomstig uit die volgende bronne: Hout vanaf natuurlike woude en bosse Bosbouplantasies Oorskot van bosboubedrywe Landbou oorskotte soos strooi, suikerrietreste, dierereste en ander groen landbouafval. Dierekarkasse Oorskot van papierverwerking Riool Suiker en graan wat gebruik word in die vervaardiging van biobrandstowwe Oliesade wat gebruik word in die vervaardiging van biodiesel Daar word geraam dat bykans 11% van die wêreld se energiebehoeftes deur biomassa voorsien word, met ongeveer die helfte daarvan in die vorm van hout. Dit is egter moeilik om die presiese hoeveelhede vas te stel, omdat die meeste verbruik in veral die derde wêreld nie op 'n kommersiële basis geskied nie.